ЩытыкIэм зыщагъэгъуазэ
«Урысей зэкъуэт» политикэ партым сабий зеиншэхэм теухуауэ иригъэкIуэкI Iуэхугъуэхэм япкъ иткIэ, Къэбэрдей-Балъкъэрым къыбгъэдэкIыу УФ-м и Федеральнэ Зэхуэсым ФедерацэмкIэ и Советым сенатору щыIэ Бечелов Ильяс иджыблагъэ Кременчуг-Константиновкэ дэт сабий унэм кIуащ.
Бечелов Ильяс (я кум дэтщ) Бахъсэн районым щохьэщIэ.
Я Iуэху зыIутымрэ нобэкIэ зрихьэлIэ гугъуехьхэмрэ хьэщIэхэм яжриIащ сабий унэм и унафэщI Къунаш Арсен. Абы къызэрыхигъэщамкIэ, я деж ныбжьыщIэ 46-рэ щопсэу. Ахэр дэзыхьэхым елъытауэ гупжьей зэмылIэужьыгъуэхэр мэлажьэ. Я Iуэхухэр зыхуей хуэгъэзэнымкIэ сыт щыгъуи мылъкукIэ дэIэпыкъуэгъу къа- хуэхъу хьэрычэтыщIэхэм фIыщIэ яхуищIащ унафэщIым.
ХьэщIэхэм къыхагъэщащ цIыкIухэр зыщIэс унэр жьыуэ щытми, ар зыхуей хуэзэу зэрызэрахьэр. Ауэ щыхъукIи, абы щылажьэхэр къытеувыIащ унащхьэр зэхъуэкIын, зыгъэпскIыпIэ-жьыщIапIэ комплекс ухуэн, спортым хухэха пэш ящIын зэрыхуейм.
«Правительствэм ищIа унафэм ипкъ иткIэ, балигъыпIэ имыува ныбжьыщIэхэр щапI IуэхущапIэ хэхахэм мылъку яхуэутIыпщыным адэкIи хагъэхъуэнущ. Абы къыхэкIыу, къэрал органхэм, жылагъуэ зэгухьэныгъэхэм, депутатхэм я лIыкIуэхэр яхэту лэжьакIуэ гупхэр щIыналъэхэм макIуэри, Iуэхум зыщагъэгъуазэ, дэфтэрхэр зэхалъхьэ», — жиIащ Бечеловым.
Къэбарт Мирэ.
